2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรมอัญมณีและเครื่องประดับ

ปี 2555 ที่ผ่านมา เป็นอีกปีที่เศรษฐกิจโลกยังคงประสบปัญหาตกต่ำอย่างต่อเนื่องจากปีก่อนหน้านี้
อันเนื่องมาจากการหดตัวลงอย่างรุนแรงจากเศรษฐกิจของกลุ่มสหภาพยุโรป
ซึ่งมีเหตุจากวิกฤตทางการเงินของประเทศสำคัญในกลุ่มยุโรป อันได้แก่ โปรตุเกส ไอร์แลนด์ กรีซ
และตามมาด้วย สเปนและอิตาลี ซึ่งประเทศเหล่านี้ยกเว้นสเปน
มีอัตราหนี้สาธารณะต่อผลิตภัณฑ์มวลรวมภายในประเทศ (GDP) สูงเกินกว่า GDP ของตนเอง
ซึ่งสะท้อนถึงความอ่อนแอทางการเงินของประเทศและหากไม่ได้รับการช่วยเหลืออย่างทันท่วงทีอาจนำไปสู่การเข้าสู่ภาวะการล้มละลายได้ทันที
อันมีตัวอย่างให้เห็นในปีนี้คือประเทศกรีซ
ส่วนการจะกระตุ้นเศรษฐกิจให้กลับมาเติบโตได้นั้นก็เป็นไปได้ยากยิ่งเพราะฐานะทางการเงินของประเทศเปราะบางมาก
ซึ่งนั้นก็นำไปสู่ปัญหาการว่างงานในที่สุด
ดังจะเห็นได้ว่าประเทศอย่างกรีซและสเปนมีอัตราการว่างงานระดับที่สูงมากในอัตราเกินร้อยละ 20
ในขณะที่ภาพรวมของกลุ่มสหภาพยุโรปก็มีอัตราการว่างงานในระดับที่สูงเกินกว่าร้อยละ 10
ดังนั้นจึงอาจคาดการณ์ได้ว่ากลุ่มสหภาพยุโรปคงประสบปัญหาทางเศรษฐกิจต่อเนื่องไปอีกหลายปีข้างหน้า

สำหรับสหรัฐอเมริกาแม้ว่าจะดำเนินนโยบายทางการเงินและการคลังอย่างเต็มรูปแบบเพื่อสร้างการเติบโตทางเศรษฐกิจ
แต่กลับพบว่าการฟื้นตัวทางเศรษฐกิจของสหรัฐฯก็ยังคงเป็นไปอย่างเชื่องช้าจนไม่อาจช่วยพยุงการเติบโตของเศรษฐกิจโลกได้เหมือนอย่างในอดีต
ส่วนภาวะการว่างงานจะลดลงแต่ก็ยังคงอยู่ในระดับสูงถึงอัตราร้อยละ 8
อันนำไปสู่กำลังซื้อที่ลดลงในที่สุด

จากเศรษฐกิจกลุ่มสหภาพยุโรปที่หดตัวและการฟื้นตัวอย่างค่อยเป็นค่อยไปของสหรัฐฯ
ส่งผลให้ประเทศผู้ผลิตที่พึ่งพาตลาดให้ยุโรปและสหรัฐฯต้องได้รับผลกระทบอย่างหลีกเลี่ยงไม่ได้
ซึ่งหากพิจารณาจากอุตสาหกรรมเครื่องประดับแท้ของไทยพบว่าการส่งออกไปสหรัฐฯคิดเป็นสัดส่วนสูงถึง
27% และกลุ่มสหภาพยุโรปสูงถึง 22% รวมทั้งสิ้นเป็น 49% ของการส่งออกเครื่องประดับแท้ของไทย
นอกจากนี้นับตั้งแต่เกิดวิกฤตซับไพร์มตามด้วยวิกฤตทางการเงินของกลุ่มสหภาพยุโรปส่งผลให้อัตราการเติบโตเฉลี่ย
(CAGR) ของสหภาพยุโรปลดลงจาก 31% ต่อปี เหลือ 5% ต่อปี

บมจ. แพรนด้า จิวเวลรี่ ตระหนักถึงความเสี่ยงทั้งภายในและภายนอกขององค์กรเป็นอย่างดี
บริษัทฯจึงได้มอบหมายหน้าที่การบริหารความเสี่ยงให้แก่คณะกรรมการการเงินเป็นผู้ดูแลและควบคุมความเสี่ยงขององค์กร
โดยรายละเอียดของปัจจัยเสี่ยงหลักและการบริหารจัดการความเสี่ยงสามารถจำแนกได้ดังนี้

ปัจจัยความเสี่ยงที่มีผลกระทบต่อการดำเนินงานของบริษัท

1. ความเสี่ยงทางด้านกลยุทธ์ (Strategic Risk)

จากดำเนินกลยุทธ์ด้านการกระจายความเสี่ยงทางการตลาด (Market Diversification)
ทั้งในสหรัฐฯ กลุ่มสหภาพยุโรป รวมถึงเอเชีย
อาจส่งผลให้ผลประกอบการไม่เป็นไปตามเป้าหมายที่วางไว้
และการคาดการณ์ผลกำไรแตกต่างไปจากงบประมาณที่ตั้งไว้
เนื่องจากวิกฤตเศรษฐกิจโลกที่เกิดขึ้นดังที่กล่าวมาแล้วข้างต้น

อย่างไรก็ตาม บริษัทฯได้จัดประชุมสัมมนาผู้บริหารระดับสูงของกลุ่มบริษัทแพรนด้าที่เรียกว่า World
Strategic Meeting
ขึ้นมาทุกปีเพื่อทบทวนทิศทางและกลยุทธ์ในการดำเนินธุรกิจของกลุ่มบริษัทแพรนด้าให้สอดคล้องกับสถานการณ์ทางเศรษฐกิจโลกและตลาดในแต่ละประเทศ
ซึ่งกลุ่มบริษัททั้งหมดต้องจัดทำแผนปฏิบัติการเชิงกลยุทธ์ (Strategic Action Plan) ของปีต่อไป
ซึ่งมีรายละเอียดอย่างครบถ้วนนับตั้งแต่ เป้าหมาย ตัวชี้วัด (KPI)
รวมถึงแผนการเงินและการลงทุน อีกทั้ง
ได้มีการจัดประชุมคณะกรรมการการเงินเพื่อรายงานผลการดำเนินงานของกลุ่มบริษัทแพรนด้าอย่างน้อยทุกไตรมาส
ทั้งนี้เพื่อทราบ และปรับปรุงแผนธุรกิจ รวมทั้งติดตามผลการดำเนินงานของกลุ่มบริษัทฯ
ให้เป็นไปตามเป้าหมายที่กำหนดไว้

นอกจากนับตั้งแต่ปี 2554 เป็นต้นมา บริษัทฯ
ได้ปรับโครงสร้างการบริหารจัดการเพื่อให้สอดคล้องกับแผนกลยุทธ์
โดยการปรับโครงสร้างครั้งนี้จะทำให้มีการประเมินผลการลงทุนอย่างเป็นระบบและแก้ไขปัญหาที่เกิดขึ้นอย่างทันท่วงทีกับเศรษฐกิจที่มีเปลี่ยนแปลงอย่างรวดเร็ว
ซึ่งการดำเนินการในนี้มีเป้าหมายสำคัญคือการลดความเสี่ยงของกลุ่มบริษัทและเพิ่มผลตอบแทนจากการลงทุน
(ROCE)

2. ความเสี่ยงทางด้านการดำเนินงาน (Operational Risk)

2.1 ความเสี่ยงจากขาดแคลนทรัพยากรบุคคล

จากการที่บริษัทฯ
มุ่งขยายตลาดแบรนด์และค้าปลีกของตนเองทั้งในกลุ่มยุโรปและเอเชียซึ่งในแต่ละประเทศมี
ความต้องรูปแบบการออกแบบและรสนิยมที่หลากหลายแตกต่างกันเป็นอย่างมากอาจทำให้บริษัทฯเกิดภาวะขาดแคลนบุคคลากรที่มีประสบการณ์ทั้งทางด้านการตลาด
ด้านการออกแบบ ด้านการผลิต และการสร้างนวัตกรรมใหม่

อย่างไรก็ตาม บริษัทฯ ดำเนินนโยบายป้องกันความเสี่ยงด้านทรัพยากรบุคคลดังต่อไปนี้

-   บริษัทฯ จัดทำแผนพัฒนาบุคลากรเชิงรุก โดยนำระบบการวัดผลผลงานด้วยดัชนีชี้วัด (KPI)
    และการพัฒนาสมรรถนะ ( Competency ) มาใช้ในองค์กร
    ซึ่งระบบนี้จะช่วยพัฒนากระบวนการสรรหา คัดเลือก กระบวนการฝึกอบรมพัฒนา
    และการประเมินผลงานมีประสิทธิภาพยิ่งขึ้น

-   ด้วยบริษัทฯ เชื่อในหลักการที่ว่า Community than company บริษัทฯ
    จึงได้สร้างค่านิยมในองค์กรซึ่งเราเรียกว่าแก่นแท้ของแพรนด้า ประกอบด้วยดวงใจ 3 ดวงคือ
    ทำงานเป็นทีม พัฒนาอย่างไม่หยุดยั้ง และผู้มีประโยชน์ร่วมกันเป็นศูนย์กลาง
    ทั้งนี้เพื่อให้พนักงานยึดถือเป็นหลักในการปฏิบัติงานเพื่อให้ทำงานอย่างมีความสุข มีการพัฒนา
    และเป็นที่ไว้เนื้อเชื่อใจแก่คนรอบข้าง บริษัทฯ
    เชื่อว่านี่คือรากฐานที่จะทำให้องค์กรสามารถดำเนินธุรกิจได้อย่างยืนยาว

-   บริษัทฯ มีมาตรการเพื่อรักษาบุคลากรให้อยู่ในองค์กรยาวนาน โดยยึดหลัก Employee
    engagement มากกว่า Satisfaction บริษัทฯ
    จึงมุ่งเน้นยกระดับคุณภาพชีวิตของพนักงานโดยการจัดสวัสดิการที่เหมาะสมเช่น ที่พักอาศัย
    อาหาร สถานพยาบาล สถานออกกำลังกาย ห้องสมุด
    และศูนย์พัฒนาการเลี้ยงเด็กสำหรับพนักงาน (Nursery)
    อีกทั้งให้ผลตอบแทนในรูปแบบของใบสำคัญแสดงสิทธิ (Warrant) ผ่านโครงการ ESOP
    รายละเอียดตามหมายเหตุประกอบงบการเงิน
    นอกจากนี้ได้ส่งเสริมให้บุคลากรมีการเติบโตตามสายงานอย่างชัดเจน (Career Path)
    โดยมุ่งส่งเสริมความก้าวหน้าจากบุคลากรภายในกิจการก่อนเป็นอันดับแรก

-   บริษัทฯ ได้เพิ่มศักยภาพของผู้บริหารให้มีวิสัยทัศน์ ความรู้ความสามารถ
    และสามารถปรับตัวให้เท่าทันการเปลี่ยนแปลงของโลก โดยการจัดทำโครงการ
    “Sustainable Business Management” โครงการนี้ช่วยให้ผู้บริหารของบริษัทฯ
    สามารถจัดวางแผนกลยุทธ์ วิเคราะห์
    และแก้ไขปัญหาเพื่อทำให้องค์กรประสบความสำเร็จอย่างยั่งยืน

-   บริษัทฯ
    พัฒนาบุคคลใหม่เข้าสู่อุตสาหกรรมเครื่องประดับอัญมณีด้วยการจัดสรรงบประมาณและทรัพยากรของบริษัทฯ
    เพื่อสนับสนุนการพัฒนาแรงงานฝีมือร่วมกับกาญจนภิเษกวิทยาลัยช่างทองหลวง
    สาขาเครื่องประดับอัญมณี โดยดำเนินการต่อเนื่องมาเป็นปีที่ 12

-   บริษัทฯ ได้ให้ความสำคัญกับคุณภาพชีวิตของพนักงาน
    โดยการใช้หลักการของมาตรฐานแรงงานไทยเข้ามาพัฒนาระบบงานเช่นการจัดสถานที่ทำงานให้มีความปลอดภัย
    มีสุขอนามัยที่ดี มีมาตรการป้องกันมิให้มีการละเมิดสิทธิมนุษยชน ให้ความเสมอภาคแก่ทุกคน

-   บริษัทฯ
    และพนักงานได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ
    พ.ศ. 2530 บริหารกองทุนโดยธนาคารทหารไทย จำกัด (มหาชน)
    เพื่อให้ความมั่นคงทางการเงินแก่พนักงานในกรณีลาออกหรือปลดเกษียณอายุ
    และเป็นสร้างความสัมพันธ์ที่ดีในองค์กร รวมทั้งเพิ่มแรงจูงใจในการทำงานให้กับพนักงาน

-   บริษัทฯ
    ได้จัดตั้งสหกรณ์ออมทรัพย์เพื่อให้การช่วยเหลือด้านการเงินกับพนักงานในเครือแพรนด้าฯ
    และได้ร่วมสร้างวัฒนธรรมที่ดีกับพนักงานในองค์กร อันได้แก่ โครงการเรียนรู้กลุ่มแพรนด้า
    โครงการพัฒนาคุณภาพชีวิต โครงการสร้างสรรค์นวัตกรรม โครงการแก้ไขปัญหาหนี้สิน
    และให้คำปรึกษาด้านกฎหมาย

-   บริษัทฯ ได้จัดทำระบบคุณภาพมาตรฐานสากล ISO9001:2008 เพื่อสร้างระบบการทำงานที่ดี
    มีประสิทธิภาพ และสร้างความเชื่อถือจากลูกค้าทั้งในและต่างประเทศ โดยเข้าระบบตั้งแต่วันที่
    16 สิงหาคม 2555 และจะดำเนินการเพื่อให้ได้ใบรับรองในปี 2556

2.2 ความเสี่ยงจากความผันผวนของราคาวัตถุดิบ

จากสภาวะเศรษฐกิจโลกที่มีความเสี่ยงเพิ่มขึ้นส่งผลราคาโลหะทองคำและเงินมีการปรับตัวขึ้นต่อเนื่องและผันผวนอย่างรุนแรง
โดยวัตถุดิบอันได้แก่โลหะทองคำและเงินเป็นต้นทุนหลักในการผลิตสินค้าเครื่องประดับอัญมณีแท้
สำหรับปี 2555 ที่ผ่านมา ราคาวัตถุดิบ อันได้แก่ราคาทองคำมีความผันผวนอย่างรุนแรงราคาสูงสุด
1,792 เหรียญต่อออนซ์ และต่ำสุดที่ 1,540 เหรียญต่อออนซ์ คิดเป็นการเปลี่ยนแปลง 16%
ในขณะที่ราคาโลหะเงินก็มีความผันผวนอย่างรุนแรงตั้งแต่ 26.7 เหรียญต่อออนซ์ จนถึง 37.2
เหรียญต่อออนซ์ คิดเป็นการเปลี่ยนแปลง 39%
ด้วยความราคาที่ปรับขึ้นและความผันผวนอย่างรุนแรงดังกล่าวส่งผลให้เกิดการชะลอคำสั่งซื้อ
และการบริโภคสินค้าเครื่องประดับอัญมณี

อย่างไรก็ตาม บริษัทฯ ดำเนินนโยบายป้องกันความเสี่ยงด้านความผันผวนของราคาวัตถุดิบดังต่อไปนี้

-   ด้านราคาวัตถุดิบ บริษัทฯ ใช้วิธีส่งผ่านราคาวัตถุดิบให้กับลูกค้า (Pass Thru) ดังนั้นบริษัทฯ
    จึงไม่มีกำไรหรือขาดทุนจากราคาวัตถุดิบปรับตัวเพิ่มขึ้นหรือลดลง

-   ประกันราคาวัตถุดิบล่วงหน้า (Forward Rate) ด้วยการทำธุรกรรมกับสถาบันการเงิน

3. ความเสี่ยงทางด้านการเงิน (Financial Risk)

รายได้ของบริษัทฯ ส่วนใหญ่เป็นเงินตราต่างประเทศ คือ เงินดอลล่าร์สหรัฐ รองลงมาเป็นเงินยูโร
ซึ่งการผันผวนของอัตราแลกเปลี่ยนอาจส่งผลกระทบต่อรายได้ และผลการดำเนินงานของบริษัท
อีกทั้งความเสี่ยงจากการเก็บหนี้ให้ได้ตามกำหนดระยะเวลาในสภาพวิกฤตเศรษฐกิจอย่างในปัจจุบัน
นอกจากนี้ยังมีความเสี่ยงจากการเปลี่ยนแปลงของอัตราดอกเบี้ยตามภาวะตลาด
และการยกเลิกวงเงินจากธนาคารพาณิชย์

อย่างไรก็ตาม บริษัทฯ ได้ดำเนินนโยบายป้องกันความเสี่ยงด้านการเงินดังต่อไปนี้

-   บริษัทฯ ได้ทำการป้องกันความเสี่ยงโดยการใช้สัญญาซื้อขายเงินตราล่วงหน้า (Forward
    Contract) รวมทั้งการใช้วิธีทำธุรกรรมในสกุลเงินเดียวกัน (Natural Hedge)

-   บริษัทฯ ได้ตรวจสอบเครดิตของลูกค้าเดิม
    และลูกค้ารายใหม่โดยมีการพิจารณาจากผลประกอบการ ฐานะทางการเงินอย่างละเอียด
    อีกทั้งบริษัทฯ มีกระบวนการติดตามหนี้อย่างใกล้ชิด
    และการทบทวนวงเงินที่ให้กับลูกค้าอย่างสม่ำเสมอ
    สำหรับลูกค้าบางรายอาจมีการขอมัดจำค่าสินค้าก่อนรับคำสั่งซื้อ

-   บริษัทฯ ได้กระจายการใช้วงเงินกู้ประเภทหมุนเวียนกับหลายธนาคาร
    เพื่อป้องกันการยกเลิกวงเงินกู้ และมีการรักษาสัดส่วนหนี้สินต่อทุน (D/E) ของบริษัทฯ
    ให้ไม่เกิน 1 เท่า เพื่อลดภาระการจ่ายดอกเบี้ยและความผันผวนที่อาจจะเกิดขึ้นได้ในอนาคต